**Проект на Закон за изменение и допълнение на Закона за гражданското въздухоплаване**

**§ 1.** В чл. 2а, ал. 3 думите „при прехода към военен контрол и ръководство на въздушното пространство при повишаващи се нива на извънредни условия“ се заменят с „при извънредно положение, военно положение и/или положение на война“.

**§ 2.** В чл. 7, ал. 3, изречение второ, думите „министъра на транспорта, информационните технологии и съобщенията“ се заменят с „главния директор на Главна дирекция „Гражданска въздухоплавателна администрация“.

**§ 3.** В чл.16в се правят следните изменения:

1. В ал. 8 думите „Регламент (ЕС) № 691/2010 на Комисията от 29 юли 2010 г. за определяне на схема за ефективност на аеронавигационното обслужване и мрежовите функции и за изменение на Регламент (ЕО) № 2096/2005 за определяне на общи изисквания при доставянето на аеронавигационни услуги (OB L 201/1 от 3 август 2010 г.)“ се заменят с „Регламент за изпълнение (ЕС) № 390/2013 на Комисията от 03 май 2013 година за определяне на схема за ефективност на аеронавигационно обслужване и мрежовите функции (ОВ L 128, 09/05/2013)“.

2. В ал. 9 думите „Регламент (ЕО) № 1794/2006 на Комисията от 6 декември 2006 г. за установяване на обща схема за таксуване на аеронавигационното обслужване“ се заменят с „Регламент за изпълнение (ЕС) № 391/2013 на Комисията от 3 май 2013 година за установяване на обща схема за таксуване на аеронавигационното обслужване, както и техните изменения и допълнения (ОВ L 128, 09/05/2013).“

**§ 4**.  В чл. 16г се правят следните изменения и допълнения:

1. В ал. 2, т. 2 думите „Националната програма за обучение в областта на сигурността в гражданското въздухоплаване и Националната програма за сертифициране на служители по сигурността, работещи на пунктове за проверка“, се заменят с „Националната програма за обучение и сертифициране по сигурност в гражданското въздухоплаване“.

2. Създава се ал. 3:

„(3) Проверките на пътниците, започващи пътуване от летището, трансферните пътници и транзитните пътници, техните ръчни и регистрирани багажи, лица, които не са пътници, екипажи и моторни превозни средства, товари и поща, материали на авиационните оператори, доставки на стоки, предназначени за полета и летището и контрола на достъпа до зоните за сигурност на гражданските летища за обществено ползване се извършават от сертифициран по ал. 2, т. 9, б. „а“ персонал на летищния оператор“.

**§ 5.** В чл.16е, ал. 1 в основния текст след думите „30 дни“, запетаята и думите „освен ако в регламент на Европейския съюз е определен друг срок, както и в случаите по [чл. 10, ал. 2](apis://NORM|4042|8|10|)“ се заличават и се създава изречение второ: „Този срок не се прилага в случаите:

1. когато чрез регламенти на Европейския съюз е предвиден друг срок;

2. по чл. 10, ал. 2“.

**§ 6.** В чл. 16к, ал. 1, т. 7 на края се добавят думите „и пълноправните контрольори (регулирани агенти)“.

**§ 7**. В чл.16о се правят следните изменения и допълнения:

1. В ал. 2, изречение второ се изменя така: „Достъпът до зоните за сигурност на гражданските летища се съгласува и с Главна дирекция „Гранична полиция“ по критерии, посочени в Националната програма за сигурност в гражданското въздухоплаване.“

2. Създава се ал. 3:

(3) Физически лица могат да извършват или отговарят за извършването на проверки, контрол на достъпа или друг вид контрол за сигурност в зони, различни от зоните за сигурност, след извършване на успешна цялостна проверка от Държавна агенция „Национална сигурност“ по критерии, посочени в Националната програма за сигурност в гражданското въздухоплаване“.

**§ 8**. Създава се чл. 16р:

„Чл. 16р. Пълноправният контрольор (регулиран агент) разработва, прилага и поддържа програма за сигурност, одобрена от главния директор на Главна дирекция „Гражданска въздухоплавателна администрация“.

**§ 9.** В чл. 19, ал. 6 се изменя така:

„(6) Главният директор на Главна дирекция „Гражданска въздухоплавателна администрация“ издава удостоверения за летателна годност по смисъла на 21.Б.325, Подчаст З, Раздел Б, Част 21, Приложение I на Регламент (ЕС) № 748/2012 на Комисията от 3 август 2012 година за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации“ (ОВ L224/21.08.2012)“.

**§ 10**. В чл. 20 се създава ал. 4:

„(4) Регистърът по ал. 1 е публичен. Заверени извлечения от регистъра, съдържащи данни за обстоятелства, вписани в него, се предоставят на заинтересованите лица при спазване на Закона за защита на личните данни и заплатена такса“.

**§ 11.** В чл. 25, ал. 1 думите „поддържането на летателната годност“ се заменят с думите „техническото обслужване“.

**§ 12**. В чл. 44 се създава ал. 4:

„(4) Главна дирекция „Гражданска въздухоплавателна администрация“ сертифицира гражданските летища за обществено ползване при условията и по реда на Регламент (ЕС) № 139/2014 за определяне на изискванията и административните процедури във връзка с летищата в съответствие с Регламент (ЕО) № 216/2008 на Европейския парламент и на Съвета (ОВ L 44, 14/02/2014).“

**§ 13.** В чл. 64 се правят следните изменения и допълнения:

1. Алинея 2 се изменя така:

„(2) Правото за извършване на високорискови специализирани операции, различни от търговски въздушен превоз, се удостоверява с разрешението, издадено в съответствие с разпоредбите на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета(ОВ L 296 25/10/2012) или с национално свидетелство за авиационен оператор за специализирани операции, в съответствие с разпоредбите на наредбата по ал. 8.“

2. В ал. 8 след думата „свидетелствата“ са поставя запетая и се добавя „разрешенията“.

**§ 14.** В чл. 120, ал. 4 се правят следните изменения:

1. В т. 1 накрая на текста се поставя запетая и се добавя „както и на сертификати по реда на Регламент (ЕС) № 139/2014 на Комисията от 12 февруари 2014 година за определяне на изискванията и административните процедури във връзка с летищата в съответствие с Регламент (ЕО) № 216/2008 на Европейския парламент и на Съвета (ОВ L 44 14/2/2014)“.

2. Точка 9 се изменя така:

„9. издаване на свидетелства, разрешения и разглеждане на декларации на авиационни оператори, предвидени в Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (ОВ L 296 25/10/2012) и в наредбата по чл. 64, ал. 8“.

**§ 15.** В чл. 141а, ал. 2 думите „Регламент (ЕС) № 691/2010 на Комисията от 29 юли 2010 г. за определяне на схема за ефективност на аеронавигационното обслужване и мрежовите функции и за изменение на Регламент (ЕО) № 2096/2005 за определяне на общи изисквания при доставянето на аеронавигационни услуги (ОВ, L 201/1 от 3 август 2010 г.) и“ се заличават.

**§ 16.** В чл**.** 143 се правят следните изменения и допълнения:

1. В ал. 1 се създават т. 20 и 21:

„20. допусне да се извърши или извърши полет с безпилотно управляемо въздухоплавателно средство (дрон) в контролираното въздушно пространство на страната без съответното разрешение;

21. откаже да предаде или укрие, повреди, подмени или унищожи писмени обяснения, документи, записи и каквато и да е информация или материали, които са изискани от инспекторите на Главна дирекция „Гражданска въздухоплавателна администрация“.

2. В ал. 3 се правят следните изменения и допълнения:

а) в т. 1 след думите „оператор по наземно обслужване“ се поставя запетая и се добавя „пълноправен контрольор (регулиран агент)“;

б) в т. 1а след думите „летищен оператор“ се поставя запетая и се добавя „пълноправен контрольор (регулиран агент)“ и думите след „сертификат“ се заменят с „по чл. 16г, ал. 2, т. 9“;

в) в т. 3 след думите „оператор по наземно обслужване“ се поставя запетая и се добавя „пълноправен контрольор (регулиран агент)“;

г) точка 4 се изменя така:

„4. летищен оператор, оператор по наземно обслужване, пълноправен контрольор (регулиран агент), доставчик на аеронавигационно обслужване и авиационен оператор, който не представи в определения от Главна дирекция „Гражданска въздухоплавателна администрация“ срок план за действие с цел отстраняване на констатирани несъответствия след извършване на инспекционни проверки“;

д) точка 5 се отменя;

е) точка 6 се отменя;

ж) в т. 7 след думите „оператор по наземно обслужване“ се поставя запетая и се добавя „пълноправен контрольор (регулиран агент)“;

з) точка 8 се изменя така:

„8. доставчик на обучение по авиационна сигурност, който извършва своята дейност без свидетелство за авиационен учебен център, без одобрени програми за обучение от Главна дирекция „Гражданска въздухоплавателна администрация“ и използва инструктори по авиационна сигурност, които не притежават сертификат, издаден от главния директор на Главна дирекция „Гражданска въздухоплавателна администрация“ за съответната програма за обучение”;

и) създава се т. 8а:

„8а. доставчик на обучение, който издаде удостоверителен документ за преминато обучение, без да е спазил реда за издаването му“;

к) създава се т. 8б:

„8б. доставчик на обучение, който допусне лице да премине каквото и да е обучение по сигурността, свързано с достъп до информация, която е недостъпна за широката общественост, преди цялостната проверка преди назначаване на работа да е приключила“;

л) създава се т. 13:

„13. летищен оператор, който не провежда тренировки по практическо отработване на плана си за действия при актове на незаконна намеса”.

3. В ал. 4 се правят следните изменения и допълнения:

а) в т. 4 думите „летищните власти“ се заменят с „летищния оператор“ и накрая се добавя „или при отпадане на служебна необходимост“;

б) създават се т. 6 и 7 :

„6. служител по сигурността на летищен оператор, който допусне или разреши нерегламентиран достъп на лице или превозно средство в зоните за сигурност на летище.”

7. служител на летищен оператор, който разпореди или допусне в зона за сигурност лице и пренасяните от него вещи без извършване на проверка за сигурност“.

**§ 17**. В чл. 144, т. 14 думите „значима хардуерна и/или софтуерна“ се заличават.

**§ 18.** В § 3 от Допълнителните разпоредби се правят следните изменения и допълнения:

1. Точка 59 се отменя.

2. Създават се т. 73 и 74:

„73. „Пълноправен контрольор“ („регулиран агент“) е въздушен превозвач, агент, товароизпращач или друго образувание, което осигурява контрола на сигурността по отношение на товара или пощата.

74. „Безпилотно управляемо въздухоплавателно средство (дрон)“ е всяко въздухоплавателно средство, управлявано или предназначено да бъде управлявано безпилотно“.

**Ивайло Московски**

*Министър на транспорта*,

*информационните технологии и съобщенията*